Det er nu godt halvandet år siden, at bandekonflikten mellem grupperinger i det vestlige Aarhus og københavnske Loyal to Familia brød ud i lys lue, og ugentlige skyderier var virkeligheden i landets næststørste by.

Loyal to Familia prøvede angiveligt at møve sig ind på den kriminelle scene i byen, men det forsøg ser nu ud til endegyldigt at være mislykkedes.

Vi vil ikke have bandegrupperinger

Fredag skriver Østjyllands Politi i en pressemeddelelse, at indvandrerbanden fra København er forduftet.

Læs også Ex-rocker: “Man kan ikke bremse bandekonflikten”

Da problemerne i det vestlige Aarhus toppede, satte Østjyllands Politi hårdt ind over for banderne, og i løbet af de måneder bandekonflikten varede, blev en række bandemedlemmer anholdt og fængslet.

Flere af dem har i mellemtiden modtaget dom, mens flere sager er undervejs, oplyser politiet.

"Vi vil ikke have bandegrupperinger, der slås og skyder i gaderne og skaber utryghed hos befolkningen. Derfor satte vi også massivt ind for at få bragt bandekonflikten til ophør, og det lykkedes takket være et tæt og godt samarbejde med Aarhus Kommune, på tværs af myndigheder og med stor hjælp og opbakning fra lokalbefolkningen," siger politidirektør Helle Kyndesen i pressemeddelelsen.

Læs også Retten: Seks bandemedlemmer stod bag vanvittig skudepisode i Bispehaven

Østjyllands Politi har efter bandekonfliktens ophør fortsat den systematiske monitorering af banderne og fastholdt trykket på bandemedlemmerne. Og status er nu, at Loyal to Familia, efter Østjyllands Politis vurdering, ikke længere har en fungerende afdeling i Aarhus.

Aarhus står sammen og sætter hårdt ind over for bander

"Jeg er meget tilfreds med, at Loyal to Familia ikke længere er til stede i Aarhus, og jeg ser det som et udtryk for, at vores indsats har virket. Skulle gruppen, mod forventning, vælge igen at forsøge at etablere sig i Østjyllands Politikreds, vil vi være klar til at håndtere dette," siger Helle Kyndesen.

Læs også Kamphund blev brugt som våben: Bandemedlem dømt for voldsomt overfald

Også byens borgmester glæder sig over, at den berygtede bande har trukket sig.

"Det er en rigtig god nyhed, at Loyal to Familia er fortid i Aarhus, og jeg vil rose Østjyllands Politi for en håndfast indsats og et fortrinligt samarbejde med Aarhus Kommune. Sagen viser klart og tydeligt, at Aarhus står sammen og sætter hårdt ind over for bander, der fører sig frem med vold og trusler. Alle har ret til at bo og færdes trygt i hele Aarhus, og vi er klar til igen at sætte massivt ind, hvis bander truer vores hverdag," siger borgmester Jacob Bundsgaard.

Læs også Morten Østergaard i Gellerup: "Politiet skal have flere ressourcer"